### *Likumprojekts*

**Grozījumi Autortiesību likumā**

Izdarīt Autortiesību likumā (Latvijas Republikas Saeimas un Ministru Kabineta Ziņotājs, 2000, 11.nr.; 2003, 8.nr.; 2004, 10.nr.; 2007, 6.nr.; 2008, 3.nr.; Latvijas Vēstnesis, 2010, 205.nr.; 2011, 58.nr.; 2013, 87., 188., 243.nr.) šādus grozījumus:

1. Aizstāt 18.panta otrajā daļā vārdu „nodaļā” ar vārdu „likumā”.

2. Papildināt likumu ar IX1 nodaļu šādā redakcijā:

„**IX1 nodaļa**

**Nenosakāmu autortiesību subjektu darbu izmantošana**

**62.1 pants. Nenosakāmu autortiesību subjektu darbi**

(1) Ievērojot šajā nodaļā noteikto, bibliotēkām, izglītības iestādēm un muzejiem, kā arī arhīviem, iestādēm, kuru funkcijās ietilpst filmu vai skaņu ierakstu saglabāšana, un sabiedriskajām raidorganizācijām bez autortiesību un blakustiesību subjektu piekrišanas atļauts to krājumos iekļautus nenosakāmu autortiesību subjektu darbus:

1) reproducēt, lai izgatavotu to kopijas ciparu formātā, indeksētu, kataloģizētu, saglabātu vai restaurētu, padarītu tos pieejamus sabiedrībai pa vadiem vai citādā veidā tādējādi, ka tiem var piekļūt individuāli izraudzītā vietā un individuāli izraudzītā laikā;

2) padarīt pieejamus sabiedrībai pa vadiem vai citādā veidā tādējādi, ka tiem var piekļūt individuāli izraudzītā vietā un individuāli izraudzītā laikā.

(2) Nenosakāmu autortiesību subjektu darbi šā likuma izpratnē ir šādi bibliotēku, izglītības iestāžu vai muzeju krājumos, kā arī arhīvu, iestāžu, kuru funkcijās ietilpst filmu vai skaņu ierakstu saglabāšana, krājumos iekļauti darbi un blakustiesību objekti, kuri ir pirmo reizi publicēti vai pārraidīti kādā Eiropas Savienības dalībvalstī un kuru tiesību subjektus rūpīgas meklēšanas rezultātā nav izdevies noskaidrot vai atrast:

1) darbi, kas ir publicēti kā grāmatas, žurnāli, laikraksti vai citādi rakstveida materiāli;

2) audiovizuāli darbi, tai skaitā kinematogrāfiski darbi, un to fiksācijas;

3) fonogrammas;

4) darbi un blakustiesību objekti, kas ir iekļauti šajā panta daļā minētajos darbos un blakustiesību objektos.

(3) Nenosakāmu autortiesību subjektu darbi šā likuma izpratnē ir arī sabiedrisko raidorganizāciju arhīvos iekļautie līdz 2002.gada 31.decembrim radītie audiovizuālie darbi, tai skaitā kinematogrāfiski darbi, to fiksācijas, fonogrammas, un darbi un blakustiesību objekti, kas iekļauti iepriekšminētajos darbos un blakustiesību objektos, ja attiecīgie darbi vai blakustiesību objekti ir pirmo reizi publicēti vai pārraidīti kādā Eiropas Savienības dalībvalstī un to tiesību subjektus rūpīgas meklēšanas rezultātā nav izdevies noskaidrot vai atrast.

(4) Darbus un blakustiesību objektus, kuri nav tikuši publicēti vai pārraidīti, atļauts izmantot šajā pantā noteiktajā kārtībā, ja šā panta pirmajā daļā norādītā institūcija, kas vēlas veikt izmantojumu, ar minēto darbu vai blakustiesību objektu tiesību subjektu atļauju ir padarījusi tos pieejamus sabiedrībai citā veidā un ir pamats pieņemt, ka tiesību subjekti nebūtu iebilduši pret šā panta pirmajā daļā norādīto izmantošanu.

(5) Darbus un blakustiesību objektus, kam ir vairāki tiesību subjekti, no kuriem ne visi rūpīgas meklēšanas rezultātā ir noskaidroti un atrasti, var izmantot kā nenosakāmu autortiesību subjektu darbus, ja tiesību subjekti, kuri ir noskaidroti un atrasti, ir piekrituši šā panta pirmajā daļā norādītajai izmantošanai.

(6) Šā panta pirmajā daļā norādītās institūcijas ir tiesīgas izmantot nenosakāmu autortiesību subjektu darbus tikai tādā apjomā, kas nepieciešams, lai sasniegtu mērķus, kuri saistīti ar to īstenotajiem uzdevumiem sabiedrības interesēs, jo īpaši, lai saglabātu vai restaurētu to krājumos iekļautos darbus un blakustiesību objektus, kā arī, lai kultūras pieejamības nodrošināšanas un vispārējās izglītošanas nolūkā nodrošinātu piekļuvi to krājumiem, tai skaitā digitālā formā. Izmantojot nenosakāmu autortiesību subjektu darbus, šā panta pirmajā daļā minētās institūcijas norāda noskaidrotos autorus un citus tiesību subjektus.

(7) Šajā pantā noteiktajā kārtībā veiktas nenosakāmu autortiesību subjektu darbu izmantošanas gaitā šā panta pirmajā daļā norādītās institūcijas ir tiesīgas gūt ieņēmumus tikai tādā apmērā, lai segtu šīm institūcijām izmaksas, kas radušās, izgatavojot attiecīgo darbu vai blakustiesību objektu kopijas ciparu formātā un padarot tos pieejamus sabiedrībai pa vadiem vai citādā veidā tādējādi, ka tiem var piekļūt individuāli izraudzītā vietā un individuāli izraudzītā laikā.

**62.2 pants. Tiesību subjektu rūpīga meklēšana un tās dokumentēšana**

(1) Šā likuma 62.1 pantā paredzēto tiesību subjektu rūpīgu meklēšanu veic attiecībā uz katru darbu un blakustiesību objektu, lai noteiktu, vai tas ir nenosakāmu autortiesību subjektu darbs. Tiesību subjektu rūpīgu meklēšanu veic pirms attiecīgā darba vai blakustiesību objekta izmantošanas uzsākšanas, un tā veicama labā ticībā, izmantojot šā panta astotajā daļā minētos informācijas avotus, tajā Eiropas Savienības dalībvalstī, kurā attiecīgais darbs vai blakustiesību objekts pirmo reizi publicēts vai pārraidīts, izņemot šā panta otrajā un trešajā daļā norādītajos gadījumos. Ja ir pamats uzskatīt, ka informācija par tiesību subjektiem ir pieejama citā valstī, tiesību subjektu rūpīgas meklēšanas ietvaros izmanto arī šajā valstī pieejamos informācijas avotus.

(2) Attiecībā uz audiovizuālajiem, tai skaitā kinematogrāfiskajiem, darbiem, kuru producenta atrašanās vieta vai pastāvīgā dzīvesvieta (domicils) ir Eiropas Savienības dalībvalstī, tiesību subjektu rūpīgu meklēšanu veic attiecīgajā dalībvalstī.

(3) Šā likuma 62.1 panta ceturtajā daļā minēto darbu un blakustiesību objektu tiesību subjektu rūpīgu meklēšanu veic Eiropas Savienības dalībvalstī, kurā saimniecisko darbību veic institūcija, kas attiecīgo darbu vai blakustiesību objektu ar tiesību subjektu atļauju ir padarījusi pieejamu sabiedrībai.

(4) Tiesību subjektu rūpīgu meklēšanu veic šā likuma 62.1 panta pirmajā daļā norādītā institūcija vai tās pilnvarota trešā persona.

(5) Institūcija, kas veic tiesību subjektu rūpīgu meklēšanu vai kas ir pilnvarojusi to veikt trešo personu, dokumentē rūpīgās meklēšanas gaitu un rezultātus, lai pamatotu, ka tiesību subjektu meklēšana veikta rūpīgi. Pēc veiktās rūpīgās meklēšanas attiecīgā institūcija nosūta Latvijas Nacionālajai bibliotēkai šādu informāciju:

1) tiesību subjektu rūpīgas meklēšanas rezultātus, kas pamato darba vai blakustiesību objekta atzīšanu par nenosakāmu autortiesību subjektu darbu;

2) informāciju par veidiem, kādos institūcija izmanto nenosakāmu autortiesību subjektu darbu;

3) informāciju par nenosakāmu autortiesību subjektu darba statusa izbeigšanu vai jebkādām izmaiņām tajā attiecībā uz institūcijas izmantotu darbu vai blakustiesību objektu;

4) institūcijas kontaktinformāciju, tai skaitā tās nosaukumu, adresi, elektroniskā pasta adresi, tālruņa numuru.

(6) Latvijas Nacionālā bibliotēka pēc šā panta piektajā daļā minētās informācijas saņemšanas nekavējoties pārsūta to Iekšējā tirgus saskaņošanas birojam.

(7) Tiesību subjektu rūpīga meklēšana nav jāveic attiecībā uz tiem darbiem un blakustiesību objektiem, kuri Iekšējā tirgus saskaņošanas biroja datu bāzē ir norādīti kā nenosakāmu autortiesību subjektu darbi.

(8) Tiesību subjektu rūpīgas meklēšanas ietvaros izmantojamos informācijas avotus, konsultējoties ar mantisko tiesību kolektīvā pārvaldījuma organizācijām, citām autortiesību un blakustiesību subjektu organizācijām un šā likuma 62.1 panta pirmajā daļā norādītajām institūcijām, nosaka un atjauno Kultūras ministrija. Informācijas avotu sarakstu un tā grozījumus Kultūras ministrija publicē oficiālajā izdevumā „Latvijas Vēstnesis” un ievieto savā mājaslapā.

**62.3 pants. Nenosakāmu autortiesību subjektu darba statusa izbeigšana**

(1) Tiesību subjektiem, kuri netika noskaidroti vai atrasti rūpīgas meklēšanas rezultātā un kuru darbi vai blakustiesību objekti atzīti par nenosakāmu autortiesību subjektu darbiem vai pielīdzināti tiem saskaņā ar šā likuma 62.1 panta piekto daļu, ir tiesības pieprasīt institūcijai, kas veica tiesību subjektu rūpīgu meklēšanu, izbeigt nenosakāmu autortiesību subjektu darba statusu attiecībā uz konkrēto darbu vai blakustiesību objektu. Šādam pieprasījumam ir jābūt pamatotam.

(2) Pēc šā panta pirmajā daļā minētā pieprasījuma saņemšanas institūcija, kas veica attiecīgā darba vai blakustiesību objekta tiesību subjektu rūpīgu meklēšanu, nekavējoties izskata pieprasījumu un izbeidz nenosakāmu autortiesību subjektu darba statusu, pārtraucot tā izmantošanu un informējot par statusa izbeigšanu Latvijas Nacionālo bibliotēku.

(3) Ja institūcija, kas veica tiesību subjektu rūpīgu meklēšanu, vairs nepastāv, tiesību subjektiem, kuri netika noskaidroti vai atrasti rūpīgas meklēšanas rezultātā un kuru darbi vai blakustiesību objekti atzīti par nenosakāmu autortiesību subjektu darbiem vai pielīdzināti tiem saskaņā ar šā likuma 62.1 panta piekto daļu, ir tiesības prasīt Latvijas Nacionālajai bibliotēkai izbeigt nenosakāmu autortiesību subjektu darba statusu attiecībā uz konkrēto darbu vai blakustiesību objektu.

(4) Šā panta pirmajā daļā minētie tiesību subjekti par attiecīgā darba vai blakustiesību objekta izmantošanu ir tiesīgi saņemt taisnīgu atlīdzību no institūcijas, kas veica šādu izmantošanu.

(5) Nosakot šā panta ceturtajā daļā minētās atlīdzības lielumu, ņem vērā:

1) darba vai blakustiesību objekta izmantošanas apjomu un mērķi;

2) institūcijas, kas veica izmantošanu, uzdevumus sabiedrības interesēs un izmantojuma nozīmi šādu uzdevumu īstenošanai;

3) izmantošanas nekomerciālo raksturu;

4) iespējamo kaitējumu, kas ar darba vai blakustiesību objekta izmantošanu nodarīts tiesību subjektam.

(6) Institūcija, kurai ir pienākums izmaksāt tiesību subjektam šā panta ceturtajā daļā minēto atlīdzību, vienojas ar tiesību subjektu par atlīdzības lielumu un izmaksā to saprātīgā termiņā, bet ne ilgāk kā viena gada laikā pēc tiesību subjekta pieprasījuma saņemšanas, pārskaitot to uz tiesību subjekta norādīto norēķinu kontu.”

3. Aizstāt 67.panta piektajā daļā vārdu „laikrakstā” ar vārdiem „oficiālajā izdevumā”.

4. 68.pantā:

aizstāt pirmās daļas 6.punktā vārdus un skaitli „un 52.pantā” ar vārdiem un skaitļiem „52. un 62.3 pantā”;

papildināt pirmo daļu ar 8.punktu šādā redakcijā:

„8) šā likuma 62.2 panta piektās daļas 1.punktā paredzētās informācijas nenosūtīšana pirms attiecīgā darba vai blakustiesību objekta izmantošanas uzsākšanas vai 62.2 panta piektās daļas 3.punktā paredzētās informācijas nenosūtīšana nekavējoties pēc tam, kad tā kļuvusi zināma institūcijai, kas veica tiesību subjektu rūpīgu meklēšanu vai kas bija pilnvarojusi to veikt trešo personu.”

5. Papildināt pārejas noteikumus ar 14.punktu šādā redakcijā:

„14. Kultūras ministrija ne vēlāk kā līdz 2015.gada 1.janvārim saskaņā ar šā likuma 62.2 panta astoto daļu nosaka tiesību subjektu rūpīgas meklēšanas ietvaros izmantojamos informācijas avotus, publicē to sarakstu oficiālajā izdevumā „Latvijas Vēstnesis” un ievieto savā mājaslapā.”

6. Papildināt informatīvo atsauci uz Eiropas Savienības direktīvām ar 10.punktu šādā redakcijā:

„10) Eiropas Parlamenta un Padomes 2012.gada 25.oktobra direktīvas 2012/28/ES par dažiem atļautiem nenosakāmu autortiesību subjektu darbu izmantošanas veidiem.”

Kultūras ministre D.Melbārde

Vīza: Valsts sekretārs S.Voldiņš

2014.11.06. 9:54

1446

R.Gulbis

67330211, Rihards.Gulbis@km.gov.lv